আতিক পেলেন নৌকা, তাবিথের হাতে ধানের শীষ
ঢাকা উত্তর সিটি করপোরেশন (ডিএনসিসি) নির্বাচনে নৌকা প্রতীক পেয়েছেন আওয়ামী লীগ প্রার্থী আতিকুল ইসলাম। আর ধানের শীষ প্রতীক পেয়েছেন বিএনপির তাবিথ আউয়াল। এছাড়া অন্য চার প্রার্থীর প্রতীকও চূড়ান্ত হয়ে গেছে।







শুক্রবার সকাল সাড়ে ৯টা থেকে ১০টা পর্যন্ত রাজধানীর আগারগাঁওয়ের স্থানীয় সরকার ইনস্টিটিউটে (এনআইএলজি) ৬ মেয়র প্রার্থীকে প্রতীক বরাদ্দ দেয়া হয়। প্রতীক বরাদ্দ দিয়েছেন উত্তর সিটি নির্বাচনের রিটার্নিং কর্মকর্তা আবুল কাসেম। প্রতীক হাতে প্রার্থীরা নির্বাচনে প্রচারে নামবেন আজ থেকেই।




আতিক-তাবিথ ছাড়া অন্য প্রার্থীরা যেসব প্রতীক পেয়েছেন তা হল- ইসলামী আন্দোলন বাংলাদেশের শেখ মো. ফজলে বারী মাসউদ পেয়েছেন হাতপাখা, প্রগতিশীল গণতান্ত্রিক দলের (পিডিপি) শাহীন খান পেয়েছেন বাঘ, ন্যাশনাল পিপলস পার্টির (এনপিপি) মো. আনিসুর রহমান দেওয়ান পেয়েছেন আম এবং বাংলাদেশ কমিউনিস্ট পার্টির আহম্মেদ সাজ্জাদুল হক পেয়েছেন কাস্তে প্রতীক।
প্রতীক বরাদ্দ শেষে রিটার্নিং কর্মকর্তা আবুল কাসেম বলেন, আজ থেকে ভোটের যুদ্ধ চলে যাচ্ছে মাঠে। এই মাঠকে কোনো ক্রমেই আমরা ঘোলাটে করতে দেব না। 
তিনি বলেন, নির্বাচন একটা উৎসব। এটাকে কোনো ক্রমেই সংঘর্ষে রূপ নিতে দেব না। মলিন হতে দেব না।
এরপর এই সিটির সাধারণ আসনের কাউন্সিলর এবং সংরক্ষিত আসনের কাউন্সিলরদের মাঝে প্রতীক তুলে দেয়া হবে।
আগামী ৩০ জানুয়ারি ঢাকা উত্তর ও দক্ষিণ সিটি কর্পোরেশন নির্বাচনের ভোটগ্রহণ অনুষ্ঠিত হবে। এবার প্রথম দুই সিটির সব কেন্দ্রে ইভিএম (ইলেকট্রনিক ভোটিং মেশিন) পদ্ধতিতে ভোটগ্রহণ হবে।

ঢাকা উত্তর সিটি করপোরেশন (ডিএনসিসি) নির্বাচনে নৌকা প্রতীক পেয়েছেন আওয়ামী লীগ প্রার্থী আতিকুল ইসলাম। আর ধানের শীষ প্রতীক পেয়েছেন বিএনপির তাবিথ আউয়াল। এছাড়া অন্য চার প্রার্থীর প্রতীকও চূড়ান্ত হয়ে গেছে।